CELEX: 62008TN0424
Language: hu
Date: 2008-09-16 00:00:00
Title: T-424/08. sz. ügy: 2008. szeptember 16-án benyújtott kereset – Nexus Europe (Írország) kontra Bizottság

10.1.2009   
            
            
               HU
            
            
               Az Európai Unió Hivatalos Lapja
            
            
               C 6/32
            
         2008. szeptember 16-án benyújtott kereset – Nexus Europe (Írország) kontra Bizottság
   (T-424/08. sz. ügy)
   (2009/C 6/67)
   Az eljárás nyelve: angol
   Felek
   
      Felperes: Nexus Europe (Írország) Ltd (Dublin, Írország) (képviselők: M. Noonan Barrister)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság kötelezze a Bizottságot 95 418,99 euró összegű kártérítés fizetésére;
            
         
               —
            
            
               a Bizottságot kötelezze a költségek viselésére.
            
         Jogalapok és fontosabb érvek
   2001. október 31-én a felperes és a Bizottság az Európai Közösség kutatási, technológiafejlesztési és demonstrációs tevékenységekre vonatkozó ötödik keretprogramjáról (1998-2002) szóló, 1998. december 22-i 182/1999/EK európai parlamenti és tanácsi határozat (1) IV. melléklete („A Közösség pénzügyi részvételére vonatkozó szabályok”) szerinti „költségmegosztási és kutatásfejlesztési” típusú szerződést kötöttek, amelyben a felperes – más társaságokkal együtt alapított konzorcium keretében – vállalta a MUTEIS IST-2000-30117 számú, Európa digitális gazdasága funkcionális és térbeli sokszínűségének makro- és helyi/városi szempontból történő bemutatására és elemzésére irányuló projekt megvalósítását. A felperes azt ajánlotta a Bizottságnak, hogy a projekt elszámolható költségeinek megtérítésére vonatkozó „Többeltköltség”-modell alapján vesz részt a projektben. A felek közötti levélváltást követően a Bizottság arról tájékoztatta a felperest, hogy ideiglenesen el kellett utasítania az ez utóbbi által bejelentett munkabér jellegű és rezsiköltségek megtérítését, és azt javasolta, hogy a felperes gondolja át újra a Bizottság részvételét a teljes elszámolható költség alapján, vagy a teljes költség alapján a rezsiköltségek átalány összegekben történő elszámolásával. A felperes 2004. április 30-án erre vonatkozó szerződésmódosítást írt alá.
   Kártérítési keresetében a felperes arra hivatkozik, hogy a Bizottság hatáskör hiányában vagy hatásköre túllépésével járt el, amikor a szerződés módosítására és arra tett javaslatot, hogy hivatkozzanak a szerződés II. melléklete 3. cikkének (2) bekezdésére. A felperes álláspontja szerint, míg a Bizottság a szerződés aláírásakor elutasíthatta volna a felperes által javasolt költségmegosztási modellt, a szerződés nem tartalmaz olyan rendelkezést, amely alapján a Bizottság a projekt megvalósítása során módosíthatná a költségmegosztási modellt. Ezen túlmenően a felperes álláspontja szerint a felperes által elkövetett csalás vagy pénzügyi szabálytalanság megalapozott gyanúja hiányában a Bizottság nem volt jogosult a szerződés II. melléklete 3. cikkének (2) bekezdésére hivatkozni annak érdekében, hogy a szerződéses feltételek módosítását igazolja.
   A felperes állítása szerint továbbá a Bizottság megsértette szerződéses kötelezettségeit, és ezáltal a belga polgári törvénykönyv 1134. cikkének első bekezdését, amely szerint a jogszerűen hatályba lépett megállapodások jogilag kötelező erővel bírnak az abban részes felekre. A felperes álláspontja szerint a felek által a szerződés aláírásakor meghatározott költségmegosztási modellnek kellene érvényesülnie a szerződés teljes időtartama alatt, ezért a Bizottság megsértette a szerződést azzal, hogy megkövetelte a felperestől, hogy módosítsa a felek által meghatározott költségmegosztási modellt.
   Ezen túlmenően a felperes állítása szerint a Bizottság megsértette a bizalomvédelem elvét és a gondos ügyintézés elvét.
   
      (1)  HL L 26., 1. o.